Dove-advertensie ‘nie rassisties’, sê modelLola Ogunyemi, ‘n model in die omstrede Dove-advertensie (Foto: Facebook) Lola Ogunyemi, die swart model wat in die omstrede Dove-advertensie te sien was, het in reaksie op die erge kritiek wat dié advertensie ontlok het gesê dat die advertensie nie swart vroue verkleineer nie, maar eerder etniese diversiteit vier. Maroela Media het vroeër berig ŉ herrie het rondom Ogunyemi ontstaan nadat Dove ŉ 30-sekonde lange video op Facebook geplaas het van Ogunyemi wat haar bruin hemp uittrek om ŉ wit vrou met ŉ ligter hemp te onthul, waarna dié vrou haar hemp uittrek om ŉ Asiese vrou te onthul. “Ek voel nie dat dit rassisties was nie,” het Ogunyemi Woensdag in ŉ onderhoud met die BBC gesê. Baie sosialemediagebruikers het gesê die advertensie beeld die wit vrou as skoner en mooier as die swart vrou uit, maar Ogunyemi meen die skermgrepe wat tans op Facebook en Twitter versprei word is nie verteenwoordigend van die advertensie nie. Sy het gesê die meeste skermgrepe vertoon net foto’s van haarself en die wit vrou, maar dit laat die Asiese vrou uit. ‘n Skermgreep uit Dove se advertensievideo wat op sosiale media versprei word (Foto: Twitter) Ogunyemi het gesê die Facebook-advertensie is slegs ŉ deel van ŉ 30-sekonde video wat gemaak is as ŉ televisie-advertensie en dat dít ander prente en woorde bevat het wat die doel van die advertensie duideliker gemaak het. Sy het gesê die bedoeling was om te sê dat alle vroue waardig is om produkte van goeie kwaliteit te gebruik. “Die skermgrepe wat die media op hol het skets ŉ ander prentjie,” het sy gesê. Ogunyemi, ŉ Nigeriër wat in Brittanje gebore is en in die VSA grootgeword het, het gesê sy was baie “bewus van die samelewing se opinie oor donkervellige mense, veral vroue” toe sy grootgeword het, “en veral dat mense dink ons sal beter lyk as ons velle ligter was”. Dove het Saterdag om verskoning gevra oor die advertensie. Ogunyemi het gesê sy dink Dove kon hulself beter verdedig het deur die narratief agter die advertensie te verduidelik. Sy het egter bygevoeg dat Dove die risiko’s in die advertensie moes raaksien, veral omdat die maatskappy al in die verlede soortgelyke probleme ondervind het.